
VENDIM

Nr. 408, datë 19.6.2024
PËR PËRCAKTIMIN E MASËS SË PËRFITIMIT, KRITEREVE DHE KUSHTEVE TË VEÇANTA TË PËRFITIMIT PËR NDËRMARRJET MIKRO, TË VOGLA DHE TË MESME, PËR VITIN 2024
Në mbështetje të nenit 100 të Kushtetutës dhe të pikës 6, të nenit 11, të ligjit nr. 43/2022, “Për zhvillimin e ndërmarrjeve mikro, të vogla dhe të mesme”, me propozimin e ministrit të Ekonomisë, Kulturës dhe Inovacionit, Këshilli i Ministrave

VENDOSI:

I. DISPOZITA TË PËRGJITHSHME

1. Ky vendim ka për qëllim përcaktimin e masës së përfitimit, kritereve dhe kushteve të veçanta të përfitimit me fond për mbështetjen e ndërmarrjeve mikro, të vogla dhe të mesme (në vijim NMVM), për vitin 2024, të cilat synojnë rritjen e konkurrueshmërisë së tyre, zhvillimin e produkteve dhe shërbimeve, inovacionin dhe rinovimin e teknologjisë, zhvillimin e artizanatit, si dhe mbështetjen e grave sipërmarrëse, me qëllim nxitjen drejt eksportit dhe forcimin e aftësive të NMVM-ve, lidhur me shërbimet dhe produktet për një treg të qëndrueshëm.

2. Nuk përfitojnë nga ky fond ndërmarrjet mikro, të vogla dhe të mesme, të cilat kanë përfituar burime financimi nga donatorë apo institucione financiare kombëtare dhe ndërkombëtare për të njëjtët zëra apo aktivitete të lejuara nga këto projekte.

II. MASA E PËRFITIMIT, KRITERET DHE KUSHTET E VEÇANTA PËR PËRFITIMIN E FONDIT

1. Skema e mbështetjes financiare për shpenzimet korrente të programit ekonomik (04130) “Mbështetje për zhvillimin ekonomik” të Ministrisë së Ekonomisë, Kulturës dhe Inovacionit është në vlerën 100 000 000 (njëqind milionë) lekë dhe ky fond mbulon 100% të kostove të miratuara, por jo më shumë se 2 500 000 (dy milionë e pesëqind mijë) lekë.

2. Skema e mbështetjes financiare për shpenzimet kapitale, që përdoret për mbështetjen e projekteve të investimeve, të programit ekonomik (04130) “Mbështetje për zhvillimin ekonomik” të Ministrisë së Ekonomisë, Kulturës dhe Inovacionit është në vlerën 51 830 000 (pesëdhjetë e një milionë e tetëqind e tridhjetë mijë) lekë, ndarë si më poshtë vijon:

a) Projekte për inovacionin, në vlerën 15 000 000 (pesëmbëdhjetë milionë) lekë, mbulon 100% të kostove të miratuara, por jo më shumë se 1 000 000 (një milion) lekë;

b) Projekte për konkurrueshmërinë, në vlerën 21 830 000 (njëzet e një milionë e tetëqind e tridhjetë mijë) lekë, mbulon 100% të kostove të miratuara, por jo më shumë se 1 500 000 (një milion e pesëqind mijë) lekë;

c) Projekte për start-up-et, në vlerën 10 000 000 (dhjetë milionë) lekë, mbulon 100% të kostove të miratuara, por jo më shumë se 800 000 (tetëqind mijë) lekë;

ç) Projekte në mbështetje të artizanatit, në vlerën 5 000 000 (pesë milionë) lekë, mbulon 100% të kostove të miratuara, por jo më shumë se 800 000 (tetëqind mijë) lekë.

3. Aplikuesit, për përfitimin e fondit, plotësojnë kriteret e përgjithshme të përcaktuara në pikën 5, të nenit 11, të ligjit nr. 43/2022, “Për zhvillimin e ndërmarrjeve mikro, të vogla dhe të mesme”, si dhe kriteret e veçanta të lidhura me projektplanin e biznesit, si më poshtë vijon:

a) përputhshmërinë e planit të biznesit me objektin dhe qëllimet e dhënies së fondit, duke pasur në fokus nxitjen drejt eksportit dhe forcimin e aftësive të NMVM-ve, lidhur me shërbimet dhe produktet për një treg të qëndrueshëm;

b) saktësinë dhe objektivitetin e planit të biznesit, elemente të cilat identifikohen nëpërmjet rezultateve të matshme nga realizimi i tij;

c) përshkrimin e aktiviteteve që do të realizohen, i cili duhet të jetë i detajuar dhe i qartë;

ç) qartësinë e përshkrimit të impaktit dhe rezultateve të matshme;

d) të dhëna konkrete që aktivitetet e ndërmarrjes rrisin numrin e të punësuarve;

dh) të dhëna konkrete dhe të argumentuara për impaktin pozitiv mjedisor.

4. Aktivitetet e lejuara, me qëllim përfitimin e fondit, janë si më poshtë vijon:

a) Skema e mbështetjes financiare, për zërin shpenzimet korrente, mbulon shpenzimet e mëposhtme:

i. certifikimin e standardeve të prodhimit/shërbimit (përfshirë konsulencën përkatëse në fazën përgatitore);

ii. pjesëmarrjen në trajnime për rritje kapacitetesh në fusha të tilla, si menaxhimi i teknologjive digjitale/inovatore, rrjetet e prokurimit, shërbime marketingu, zhvillimi dhe modernizimi i infrastrukturës së biznesit, sisteme të reja logjistike softwerike apo pajisje të reja etj.;

iii. stenda të gatshme për pjesëmarrje në panaire kombëtare dhe ndërkombëtare;

iv. promovimin e markës përmes digjitalizimit, përfshirë fushën audiovizuale, rrjetet sociale, eventet etj.;

v. krijimin dhe ndërtimin e aplikacioneve apo platformave, në funksion të zhvillimit të proceseve lidhur me tregtinë elektronike/e-commerce, produkteve të reja dhe/ose shërbimeve për të përmbushur kërkesat e industrisë së tregut në vend dhe në rajon për të përmirësuar biznesin, sistemet logjistike etj.;

vi. përgatitjen e materialeve promovuese, si: banera, fletëpalosje, katalogë, broshura për përmirësim të imazhit të NMVM-ve (jo më shumë se 20% e kostos totale të projektit);
b) Skema e mbështetjes financiare, për zërin shpenzimet kapitale, mbulon shpenzimet e mëposhtme:

b.1) Projekti për inovacionin:

i. zhvillimin/përmirësimin teknologjik të produktit;

ii. blerjen e aplikacioneve për shërbim klienti apo menaxhim të dhënash;

iii. blerjen e aplikacioneve dhe/ose të programeve apo paketave të ndryshme të programeve kompjuterike;
b.2) Projekti për konkurrueshmërinë, blerjen e makinerive dhe/ose pajisjeve të punës që ndikojnë në rritjen e prodhimit dhe të përmirësimit të cilësisë së produktit;
b.3) Projekti për start-up-et:

i. blerjen e makinerive dhe/ose pajisjeve të punës;

ii. blerjen e aplikacioneve dhe/ose programeve e-commerce;
b.4) Projekti për mbështetjen e artizanatit:

i. blerjen e makinerive dhe/ose pajisjeve të punës, tradicionale dhe teknologjike për të përmirësuar kushtet e punës për biznesin;

ii. blerjen e aplikacioneve dhe/ose programeve e-commerce.

5. Dokumentacioni i nevojshëm, që duhet të shoqërojë kërkesën për aplikim, është, si më poshtë vijon:

a) formulari i kërkesës së plotësuar;

b) formulari i buxhetit;

c) certifikata e regjistrimit në regjistrin tregtar;

ç) ekstrakti historik i regjistrimit në Qendrën Kombëtare të Biznesit (QKB), me status aktiv;

d) deklarata për kategorinë e NMVM-së, në përputhje me parashikimin e dhënë në nenin 5, të ligjit nr. 43/2022, “Për zhvillimin e ndërmarrjeve mikro, të vogla dhe të mesme”;

dh) vërtetim që subjekti ka paguar të gjitha detyrimet tatimore/sigurimet shoqërore dhe shëndetësore, të shkarkuar nga “e-Albania”;

e) vërtetim nga Drejtoria e Përgjithshme e Doganave që ka paguar detyrimet doganore, në rastin kur NMVM-ja është eksportuese, të shkarkuar nga “e-Albania”;

ë) formulari i deklarimit të të ardhurave/pasqyrat financiare të vitit të fundit, të certifikuar nga administratori i NMVM-së;

f) kopje të ID-së të administratorit të NMVM-së ose prokurë përfaqësimi dhe ID-ja e përfaqësuesit, në rast se aplikuesi nuk është administratori i NMVM-së;

g) dëshmi penaliteti të drejtuesit ekzekutiv/administratorit, të rifreskuar (jo më shumë se 30 ditë nga data e aplikimit për fonde), e shkarkuar nga “e-Albania”;

gj) çdo dokument tjetër shoqërues, që në vlerësimin e aplikuesit, mbështet aplikimin e tij/saj.

Dokumentacioni duhet të dorëzohet në rrugë elektronike, në adresën ndërmarrje@aida.gov.al, nënshkruar dhe vulosur nga aplikuesi, origjinal ose kopje e njësuar me origjinalin.

6. Disbursimi i fondit do të bëhet me dy këste, në përputhje me përcaktimet e vendimit nr. 539, datë 29.7.2022, të Këshillit të Ministrave, “Për krijimin, funksionimin, shpërblimin e anëtarëve të Bordit Vlerësues të Kërkesave, si dhe procedurën konkurruese për dhënien e granteve për ndërmarrjet mikro, të vogla dhe të mesme”, të ndryshuar.

7. Procedura konkurruese, kostot e mbulueshme dhe formularët do të detajohen në rregulloren për funksionimin e mbështetjes me fonde të NMVM-ve, e cila i bashkëlidhet vendimit nr. 539, datë 29.7.2022, të Këshillit të Ministrave, “Për krijimin, funksionimin, shpërblimin e anëtarëve të Bordit Vlerësues të Kërkesave, si dhe procedurën konkurruese për dhënien e granteve për ndërmarrjet mikro, të vogla dhe të mesme”, të ndryshuar. 

III. DISPOZITA TË FUNDIT

Ngarkohen Ministria e Ekonomisë, Kulturës dhe Inovacionit dhe Agjencia Shqiptare e Zhvillimit të Investimeve për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTËR

